SKRIFTLIG FORESPØRGSEL P-2839/01

af Gary Titley (PSE) til Kommissionen

(5. oktober 2001)

Om: Den tjekkiske banklovgivning

I betænkning fra juli 2001 gjorde Europa-Parlamentet Kommissionen opmærksom på konkurrenceproblemer i banksektoren i Den Tjekkiske Republik. Når de tjekkiske myndigheder for nylig gennemførte en ubegrænset garanti til fordel for CSOB-banken i forbindelse med overtagelsen af IPB sidste år, er det bevis på, at sådanne problemer vedvarer.

Det forlyder, at Kommissionen er ved at undersøge denne specifikke sag og den generelle problematik omkring konkurrence og statsstøtte inden for den finansielle sektor i Den Tjekkiske Republik og andre tiltrædelseslande. Det er ganske vist således, at Europa-aftalen ikke giver mulighed for passende sanktioner i specifikke tilfælde, men Kommissionen råder alligevel over et kraftigt politisk værktøj i form af den udvidelsesrapport, den skal udarbejde for hvert kandidatland. Omtale af aktuelle problemer i disse rapporter bakket op af sagsspecifikke eksempler ville sende et kraftigt signal til myndighederne i kandidatlandene om, at disse spørgsmål skal behandles på en mere tilfredsstillende måde.

Efter at jeg tog dette spørgsmål op over for Kommissionen i Udenrigsudvalget i juni 2001, har jeg fået oplyst, at de tjekkiske myndigheder ikke har truffet synlige foranstaltninger til at løse situationen. Hvad der er endnu mere foruroligende er, at der er tydelige tegn på, at konkurrencemyndighederne i Den Tjekkiske Republik ikke behandler sagen upartisk, men simpelthen undlader at træffe foranstaltninger til at evaluere statsstøtten i det foreliggende tilfælde.

Udvidelsesrapportens betydning ligger i, at de ikke blot giver en præcis rapport og analyse af tiltrædelseslandenes konvergens hen imod EF's regelsæt, men også viser, i hvilken grad tiltrædelseslandene er indstillet på at efterleve EU's principper og filosofi. Kommissionen bedes oplyse, hvorvidt den agter at bruge offentliggørelsen af rapporterne som anledning til at sende et kraftigt signal til Den Tjekkiske Republik om, at den øjeblikkeligt skal tage sig af denne sag.

Svar afgivet på Kommissionens vegne af Günter Verheugen

(5. november 2001)

Kommissionen har nøje fulgt konkurrenceaspektet af de forskellige omstruktureringsforanstaltninger i den tjekkiske finanssektor, særlig på baggrund af Den Tjekkiske Republiks forpligtelser ifølge Europaaftalen. Kommissionen er af den opfattelse, at der skal skabes større gennemsigtighed omkring disse foranstaltninger, før man kan udtale sig om, hvorvidt Europaaftalen overholdes. Med dette formål følger Kommissionen nøje disse problemer op med de tjekkiske myndigheder, idet den fuldt ud gør brug af Europaaftalen.

Desuden foretages der i øjeblikket i forbindelse med tiltrædelsesforhandlingerne en vurdering af, hvorvidt Den Tjekkiske Republiks har overholdt EU-konkurrenceretten, også i finanssektoren.

Den periodiske rapport for 2001 vil indeholde en vurdering af, hvorvidt Den Tjekkiske Republik opfylder den økonomiske del af Københavnskriterierne og anvender EU's konkurrenceregler, også i forhold til finanssektoren. Det er imidlertid ikke muligt at give oplysninger om indholdet af den periodiske rapport, før denne offentliggøres den 13. november 2001.